Source: http://www.druckeria.ro/tag/volei-timisoara/
Timestamp: 2019-12-11 21:34:43+00:00

Document:
volei timisoara Archives - Druckeria
Echipele de volei din Timișoara și-au aflat programul
Site-ul Federației Române de Volei a publicat programul pentru ediția 2014/2015 a Diviziei A2, un sezon în care Timișoara va din nou prezentă atât în întrecerea masculină, cât și în cea feminină. Îmbucurătoare proiectele apărute în această vară la fete, acolo unde capitala Banatului nu a avut reprezentantă la nivel de seniori vreme de patru ani, iar acum va lua startul în A2 Vest cu două grupări.
Voleibaliștii de la Universitatea Timișoara vor evolua într-o serie mult schimbată față cea de anul trecut. Practic, cinci foste adversare ale bănățenilor nu se mai regăsesc pe tabloul seriei vestice: Banatul Caransebeș – promovată în A1, Vartex Râmnicu Vâlcea, Chimszed Cluj, Torpi Târgu Mureș și CSU Oradea – neînscrise în campionat. Au apărut, în schimb, patru nume noi: Universitatea Cluj (retrogradată din A1), CSS 2 Baia Mare, Pro Volei Bistrița și Bravol Brașov.
Trupa pregătită de Sorin Grădinaru va începe noul sezon pe teren propriu, cu o dispută programată pentru data de 18 octombrie, în compania echipei din Bistrița.
Iată programul turului pentru timișoreni:
Etapa I (18 octombrie): Universitatea Timișoara – Pro Volei Bistrița
Etapa II (25 octombrie): CSM Câmpia Turzii – Universitatea Timișoara
Etapa III (1 noiembrie): Universitatea Timișoara – Bravol Brașov
Etapa IV (8 noiembrie): Universitatea Timișoara – Pro Volei Arad
Etapa V (15 noiembrie): CNE LAPI Dej – Universitatea Timișoara
Etapa VI (22 noiembrie): Universitatea Timișoara – CSS 2 Baia Mare
Etapa VII (29 noiembrie): U Cluj – Universitatea Timișoara
Derby timișorean în runda a treia
Voleiul feminin din Timișoara a renăscut în această vară, după patru ani în care capitala Banatului a trăit rușinea de a nu avea nicio reprezentantă la nivel de seniori. Un club nou și cu aspirații înalte e ACS Agroland, grupare ce va fi pregătită de Dan Jitaru și își va disputa meciurile pe teren propriu în sala „Mircea Albu” din Circumvalațiunii. Obiectivul noului club e promovarea în eșalonul de elită în maximum doi ani și, pe viitor, chiar atacarea titlului de campioană. De asemenea, a fost reactivată secția de volei feminin a Universității Timișoara, prezentă ultima oară în liga secundă în sezonul 2009/2010. Gruparea studențească va fi pregătită de Cerasela Șerban și se va baza pe junioare de la CSS Bega Timișoara, urmând a-și disputa meciurile de pe teren propriu în sala Universității de Vest.
Ambele grupări timișorene vor începe campionatul în deplasare, duelul direct fiind programat în runda a treia, pe 1 noiembrie, pe terenul Universității.
Iată programul turului pentru cele două reprezentante ale Timișoarei:
Etapa I (18 octombrie): CSU Medicina CNUE Târgu Mureș – Agroland Timișoara; CSU Oradea – Universitatea Timișoara;
Etapa II (25 octombrie): Agroland Timișoara – CSU Oradea; Universitatea Timișoara stă.
Etapa III (1 noiembrie): Universitatea Timișoara – Agroland Timișoara;
Etapa IV (8 noiembrie): CET Govora CNMB Râmnicu Vâlcea – Universitatea Timișoara; Agroland Timișoara stă.
Etapa V (15 noiembrie): Universitatea Timișoara – CSS 2 CNE Baia Mare; Agroland Timișoara – CET Govora CNMB Râmnicu Vâlcea;
Etapa VI (22 noiembrie): CSS 2 CNE Baia Mare – Agroland Timișoara; Banatul Caransebeș – Universitatea Timișoara;
Etapa VII (29 noiembrie): Universitatea Timișoara – CSU Medicina CNUE Târgu Mureș; Agroland Timișoara – Banatul Caransebeș.
Filed Under: Alte sporturi, Stire de ultima ora Tagged With: agroland timisoara, cerasela serban, dan jitaru, divizia a2, Druckeria, sorin gradinaru, universitatea timisoara, volei timisoara
Serbia și Turcia, laureatele Balcaniadei de beachvolley de la Timișoara! O fostă jucătoare a Lugojului, printre campioane
A căzut cortina peste cel mai important eveniment sportiv al acestei veri de la Timișoara. Vreme de cinci zile, orașul de pe Bega a fost capitala voleiului pe plajă din această zonă a continentului, Balcaniadele de U22 atrăgând atenția amatorilor acestei discipline către Parcul Rozelor. În această dimineață, au avut loc finalele întrecerii de seniori, Serbia – la feminin și Turcia – la masculin fiind marile câștigătoare.
În întrecerea feminină, Bulgaria și Serbia2 și-au disputat medalia de bronz . O partidă extrem de antrenantă, cu răsturnări de situație adjudecată de bulgăroaicele Dinova și Angelova, cu scorul de 2-1. În finala mică a băieților, cuplul Kotsilianos/Zoupanis, care a reprezentat Grecia, s-a impus fără probleme în fața Turciei 2, cu Sekerci și Memer în componență. A fost 2-0 pentru eleni, pe seturi 21-13 și 21-15.
În primul duel pentru medalia de aur, la feminin, s-au întâlnit Serbia 1 și Moldova. În echipa Serbiei, a evoluat și Milena Matic, voleibalistă care în sezonul trecut a activat la CSM Lugoj. Fosta jucătoare a trupei de pe Timiș a avut câștig de cauză, alături de colega ei, Isidora Egic, cele două adjudecându-și victoria cu 2-0, pe seturi 21-15, 21-17.
O bună vorbitoare a limbii române, Milena Matic a mărturisit că s-a simțit bine la Timișoara, unde a reușit să-și adjudece un titlu nesperat. „A fost un turneu foarte bun, ne-am simțit foarte bine la Timișoara. Ne bucurăm că am câștigat medalia de aur. Țin să le felicit pe adversare, pe partenera mea, dar și organizarea de aici, care a fost perfectă. Nivelul a fost bun, a fost destul de greu să ajungem până în această fază. Nu speram să câștigăm titlul, pentru că echipa Bulgariei era mult mai experimentată decât noi, dar cu ambiție și dăruire, am reușit”, a spus sârboaica.
La rândul lor, moldovencele sunt mulțumite de clasarea pe cea de-a doua treaptă a podiumului, însă speră să se revanșeze peste două săptămâni, atunci când va avea loc a doua etapă a Balcaniadei, în Bulgaria. „Turneul a fost puternic, au fost echipe bune, organizarea foarte bună. Desigur, se putea și mai bine, dar medalia de argint e un rezultat foarte bun. E prima competiție la care participăm împreună, deci e bine”, a declarat Ekaterina Idjilova, completată de colega ei, Polina Arabadji: „Sperăm să ocupăm locul 1 în Bulgaria, unde se va desfășura următoarea etapă a Balcaniadei, la sfârșitul lunii august”.
În finala băieților, perechea turcă Murat Giginoglu/Volkan Gögtepe s-a impus destul de ușor în fața sârbilor Miljan Kikovic/Stefan Basta. A fost 2-0, pe seturi 21-14, 21-15. După un prim set controlat cu autoritate de turci, sârbii au pus probleme în actul secund, însă Giginoglu și Gögtepe s-au desprins în cea de-a doua jumătate.
„Ne bucurăm că am câștigat turneul, a fost o organizare foarte bună. Un turneu important, care se punctează foarte bine. Îmi felicit partenerul, sperăm să continuăm pe aceeași linie. Am venit aici cu gândul de a câștiga medalia de aur și am reușit”, a declarat Murat Giginoglu (foto).
Organizatorii Balcaniadei speră ca, prin reușita turneului din acest an, să atragă competiții de o anvergură și mai mare în anii următori, la Timișoara. Se are în vedere organizarea unui Campionat European de juniori, în 2015, baza din Parcul Rozelor urmând a fi mărită, pentru a putea găzdui echipe de băieți și fete din 36 de țări.
Filed Under: Alte sporturi, Stire de ultima ora Tagged With: balcaniada, Druckeria, milena matic, murat giginoglu, parcul rozelor, serbia, turcia, volei pe plaja, volei timisoara
Soare, nisip și volei! Balcaniada de volei pe plajă începe miercuri, la Timișoara
În această săptămână, se va desfășura cel mai important eveniment sportiv al verii de la Timișoara. Orașul de pe Bega va reuni cei mai importanți practicanți de beachvolley din țările balcanice, punctul de întâlnire fiind Parcul Rozelor.
Timișoara găzduiește, în această săptămână, Balcaniada de Volei pe Plajă. O premieră pentru un oraș care a uitat de mult de formatul clasic al sportului cu mingea la fileu, dar care poate reprezenta un prim pas spre o relansare în această disciplină. De miercuri până vineri, va avea loc competiția rezervată sportivilor sub 22 de ani, pentru ca mai apoi să se desfășoare prima etapă a Balcaniadei de seniori.
La competiție vor participa câte două echipe la fiecare categorii de vârstă din șase țări afiliate forului balcanic: România, Bulgaria, Grecia, Serbia, Turcia și Moldova, o prezență mai numeroasă ca niciodată, după cum spune Dan Jitaru, de ani buni coordonator al loturilor naționale de beachvolley.
„E o premieră organizarea acestei competiții în Timișoara. Din experiența mea la loturile naționale de volei pe plajă, nicăieri nu a mai fost o prezență atât de puternică a țărilor balcanice. E o bătălie la nivel mondial pentru puncte, la fel ca și în tenis. Poate de aici și participarea masivă în acest an”, a declarat antrenorul sportivilor de la CSM Timișoara, Dan Jitaru, pentru Radio Timișoara.
România va fi reprezentată, în principal de sportivi lansați în volei la Timișoara. La U22 masculin, vor participa patru sportivi proveniți la CSS Bega Timișoara, însă legitimați pentru întrecerile de beachvolley la CSU Reșița. E vorba despre Robert Vîrlan/Adrian Matica și Lucian Bădiceanu/Marius Roșu, ultimii doi participând, săptămâna trecută, la Campionatul Mondial de tineret din Portugalia. De asemenea, la feminin, România va particpa cu două tandemuri ale clubului local, CSM Timișoara. E vorba despre campioanele naționale Adriana Melniciuc și Ioana Ordean, alături de perechea deținătoare a bronzului în întrecerile naționale, formată din Beatrice Gaiț și Andreea Bârsășteanu. Cele patru timișorence vor concura atât la U22 cât și în Balcaniada rezervată seniorilor.
„Cu siguranță, această competiție va oferi publicului prezent în Parcul Rozelor un spectacol de calitate. Pentru Timișoara e un aspect extrem de pozitiv organizarea acestei competiții, pentru că ne plasează pe harta mondială a acestei discipline”, a mai spus Dan Jitaru, pentru sursa citată.
De reușita competiției va depinde și importanța viitoare a Timișoarei pe harta europeană a voleiului pe plajă, Dan Jitaru dorindu-și atragerea Campionatului European în capitala Banatului în vara anului viitor.
„După fiecare competiție, delegatul tehnic pe care îl trimite Asociația Balcanică de Volei face un raport, care ajunge la comisia europeană care. Dacă acest raport va fi pozitiv, am putea primi în organizare și alte competiții, mult mai puternice”, a spus Jitaru.
Balcaniada de Volei pe Plajă de la Timișoara se va desfășura în Parcul Rozelor, acolo unde au fost deja amenajate două terenuri de joc, dar și o micuță tribună.
Filed Under: Alte sporturi, Stire de ultima ora Tagged With: bachvolley, balcaniada volei pe plaja, csm timisoara, css bega, csu resita, dan jitaru, Druckeria, parcul rozelor, volei pe plaja timisoara, volei timisoara
Vlad Stănoiu face pasul spre antrenorat! Jucătorul Universității va fi secund la CSM Lugoj
CSM Lugoj a anunțat numirea lui Vlad Stănoiu în rolul de antrenor secund al echipei. Voleibalistul Universității Timișoara se află la prima experiență ca tehnician și speră ca alături de sârbul Valerijan Luka să mențină voleiul de pe malul Timișului măcar la nivelul obișnuit din ultimii ani.
CSM Lugoj va avea o cu totul altă față în sezonul viitor. Singura prim-divizionară de volei din județul Timiș și-a schimbat lotul aproape în totalitate, componența staff-ului tehnic suferind la rându-i importante modificări. După instalarea lui Valerijan Luka în rolul de antrenor principal, în locul lui Bogdan Paul, clubul bănățean a anunțat zilele trecute cooptarea lui Vlad Stănoiu, cel care îl va asista pe tehnicianul sârb în pregătirea echipei.
„Mă aștept la rezultate bune, să rămânem în prima ligă. Eu unul sper să intrăm în primele șase. Momentan ne formăm lotul, în perioada următoare vom vedea pe ce ne bazăm. Până acum ne-au venit jucătoare bune, de perspectivă, cu care sunt convins că putem face față. Mai așteptăm câteva noutăți în aceste zile”, ne-a declarat proaspătul antrenor secund al Lugojului.
Vlad Stănoiu e încă jucător activ la Universitatea Timișoara, acolo unde va continua să evolueze doar dacă situația o va impune, principala sa preocupare fiind de acum meseria de antrenor. „Dacă va fi nevoie de mine, voi juca cu cea mai mare plăcere”, a punctat Stănoiu.
Sorin Grădinaru, antrenorul său de la „U” i-a dat câteva sfaturi la începutul noii sale cariere: „M-a sfătuit să fiu atent, pentru că am ce învăța de la domnul Valerjan Luka și să fiu dedicat meseriei”.
Vlad Stănoiu are 23 de ani, e originar din Constanța și a evoluat în ultimii doi ani la divizionara secundă Universitatea Timișoara, alături de care a participat la două baraje de promovare în primul eșalon, în 2013 la Galați și în 2014 la Caransebeș. Noul „secund” al Lugojului e absolvent al Facultății de Știinte ale Miscării, Sportului și Sănătății din Bacău și al Facultății de Educatie Fizică și Sport din Timișoara, având specializare volei.
Filed Under: Alte sporturi, Stire de ultima ora Tagged With: breaking, csm lugoj, Druckeria, sorin gradinaru, universitatea timisoara, valerijan luka, vlad stanoiu, volei lugoj, volei timisoara

References: CSM 
 CSM 
 CSM 
 CSM 
 csm 
 CSM 

CSM 

CSM 
 csm